Antanas Gudonis

Antanas Gudonis (1911 m. rugsėjo 5 d. Serapiniškyje, Rokiškio raj. – 1941 m. birželio 26 d. Panevėžyje) – gydytojas, chirurgas, kankinys.

 Biografija 
Vaikystė buvo labai sunki, nes anksti neteko tėvo. Mokėsi Rokiškio valstybinėje gimnazijoje. 1932 m. įstojo į Kauno Vytauto Didžiojo universiteto Medicinos fakultetą, kurį baigė 1938 m. su pagyrimu.

Gydytoju pradėjo dirbti Rokiškyje, nuo 1939 m. – Panevėžyje. Čia jis dirbo chirurgijos skyriaus asistentu. Pirmosiomis karo dienomis išgelbėjo nuo tremties į Sibirą keletą gydytojų.

1941 m. birželio 23 d., vos išsisukęs nuo sulaikymo, grįžo prie operacinio stalo, bet čekistai po trijų dienų jį suėmė. 1941 m birželio 26 d. kartu su kitais dviem Panevėžio apskrities ligoninės gydytojais S. Mačiuliu, J. Žemguliu  ir medicinos sesele Z. Kanevičiene nukankintas Panevėžio NKVD milicijos štabo rūsyje Vasario 16-sios gatvėje (dab. Panevėžio kraštotyros muziejus). Palaikai buvo pašarvoti 1941 m. birželio 27 d. Panevėžio Katedroje ir 1941 m. birželio 29 d. iškilmingai palaidoti Panevėžio Ramygalos g. kapinėse. 1941 m. spalio mėn. palaikai ekshumuoti tyrimams, kuriuos atliko Vytauto Didžiojo universiteto klinikų direktorius profesorius K. Oželis ir asistentas daktaras Minelga. Po tyrimų A. Gudonis palaidotas Rokiškio kapinėse.

Nuorodos
Gydytojas Antanas Gudonis (voruta.lt) 

Gudonis, Antanas
Kategorija:Komunistų kankiniai 1941 metų birželį